Diari Oficial de la Generalitat Valenciana


Sumari del DOGV 2869, del 14-11-1996 (1996/839963)

RESOLUCIÓ de 12 de gener de 1996, de la directora general de Qualitat Ambiental sobre declaració d'impacte ambiental.
---------------------------------------------------------------------------------------------------------------------

### Dades del document

Número de DOGV
:   2869

Data del DOGV
:   14-11-1996

Secció del DOGV
:   ALTRES DISPOSICIONS

Número del document
:   1996/839963


Data del document
:   12-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 12 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 245/95-AIA sobre un projecte d'instal·lació de cogeneració, amb una turbina de gas que genera una potència elèctrica de 4665 kw, utilitzant gas natural, promogut per Pamesa Cogeneración, SA, amb domicili social al Camí d'Alcora, s/n, 12863 Almassora (Castelló).  
Vist que el projecte consisteix en la instal·lació d'una tercera turbina de gas (en l'actualitat ja disposa de dues instal·lacions de cogeneració), per tal de produir conjuntament electricitat (per a autoconsum i exportació de l'excedent), com també l'aprofitament dels gasos d'escapament per a l'assecat de la barbotina als atomitzadors de la factoria.  
Vist que, en data 24 d'agost de 1995, el promotor va remetre l'estudi de correcció de la contaminació i l'estudi d'impacte ambiental (cos d'estudi i document síntesi).  
Vist que, en data 19 d'octubre, es va informar el promotor que, fins que no es rebera el resultat de l'exposició pública, no es podria formular la corresponent declaració d'impacte ambiental.   
Vist que, en data 7 de novembre de 1995, es van sol·licitar els informes sobre el control d'emissions corresponents a la cogeneració ja existent, imposat com a condició en la declaració d'impacte ambiental 128/93-AIA.  
Vist que, en data 27 de novembre de 1995, el Servei Territorial d'Indústria i Energia de Castelló va remetre el projecte bàsic, anàlisi energètica i estudi d'impacte ambiental (cos de l'estudi i document síntesi), en què indicava que pròximament es remetria igualment el resultat amb la informació pública.  
Vist que, en data 15 de desembre de 1995, el promotor va remetre l'informe sol·licitat sobre les emissions en el cogenerador existent (turbines I i II), realitzat per una empresa col·laboradora de l'administració.  
Vist que ha estat exposat al públic mitjançant un anunci en el Butlletí Oficial de la Província de Castelló núm. 141 de 25 de novembre de 1995, sense que s'hagen presentat al·legacions, segons un certificat del Servei Territorial d'Indústria i Energia de Castelló, amb data d'entrada en aquesta Conselleria 5 de gener de 1996.   
Atès que l'informe sobre el control d'emissions corresponents a la cogeneració ja existent, (expedient d'avaluació d'impacte ambiental 128/93-AIA), remés pel promotor, recull tres mostres per cadascuna de totes dues turbines existents, dels següents components de la mescla de gasos: O2, CO2, CO, SO2, NOx (mesurat com a NO2), opacitat com també la seua temperatura.  
Atès que els resultats reflectits en l'informe acompleixen els valors especificats en el quadre 27 («Activitats industrials diverses no especificades en aquest annex»), de l'Annex IV («Nivells d'emissió de contaminants a l'atmosfera per a les principals activitats industrials potencialment contaminants de l'atmosfera»), corresponent al Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric, si bé no es fa referència en cap moment a les emissions de partícules sòlides.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables.  
Atès que l'article 5é de la Llei 2/1989, estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte d'instal·lació de cogeneració, amb una turbina de gas que genera una potència elèctrica de 4665 kw, utilitzant gas natural, promogut per Pamesa Cogeneración, SA, d'acord amb les previsions de l'estudi d'impacte ambiental i de les condicions i precisions següents:  
1) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli i en general qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i entregada a un gestor autoritzat, segons allò disposat en el Reial Decret de 20 de juliol de 1988, núm. 833/1988, de Residus Tòxics i Perillosos. Pel fet de ser productor de residus tòxics i perillosos, la empresa estarà subjecta a tot el que disposa l'anterior Reial Decret, com també a la Llei 20/86, de 14 de maig.  
2) Les emissions i immissions dels gasos d'escapament compliran el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric, com també les seues posteriors modificacions.  
Concretament, les emissions es trobaran en tot moment dins dels límits marcats pel quadre 27 («Activitats industrials diverses no especificades en aquest annex»), de l'annex IV («Nivells d'emissió de contaminants a l'atmosfera per a les principals activitats industrials potencialment contaminants de l'atmosfera»), corresponent al mencionat decret.  
3) Tots els gasos d'escapament procedents de la combustió del cogenerador, tant en funcionament en by-pass com en funcionament normal (atomitzador), eixiran a l'exterior a través de fumerals, que compliran l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
4) Es dotarà a la instal·lació de la infrastructura permanent, que s'adaptarà a les prescripcions de la normativa vigent com també recomanacions d'organismes reconeguts, que permeta, en qualsevol moment, la presa de mostres per al control, inspecció i vigilància del nivell d'emissions.  
5) S'incorporaran els silenciadors i equips necessaris per a la reducció dels nivells sonors, de forma que no es transmeta a possibles habitatges, cases i en general qualsevol edificació pròxima, més de 40 dB(A) diürns (de 8 h a 22 h) ni més de 30 dB(A) nocturns (de 22 h a 8 h).  
6) Es realitzarà un control anyal dels nivells i de la composició de gasos emesos a l'atmosfera per una empresa col·laboradora de l'administració. El dit control complirà els requisits exigits en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric i els resultats seran remesos a aquesta Direcció General.  
El control s'efectuarà als fumerals dels atomitzadors i en la situació de funcionament normal, (assecat de l'argila en els atomitzadors) i, almenys, es mesuraran els següents contaminants: partícules sòlides, CO, SO2, NOx (mesurat com a NO2), opacitat i temperatura dels gasos.  
7) A fi de reduir les emissions de NOx, s'aconsella la instal·lació d'un sistema catalític de reducció selectiva o un altre procediment equivalent, que elimine gran part del contingut de NOx dels gasos d'escapament.  
Segon  
Notificar als interessats que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs sense perjudici d'utilitzar els mitjans que, en defensa del seu dret, estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 de gener de 1996.- La directora general de Qualitat Ambiental: Gloria Arnandis Boix.